PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2009/ZK/3/1/031	Bratislava,  15. júna 2009	

	

Protimonopolný úrad Slovenskej republiky, odbor koncentrácií v správnom konaní 
číslo 0016/OK/2009 začatom dňa 05.06.2009 na základe oznámenia koncentrácie podnikateľom E.I.C. a.s., so sídlom Sasinkova 10, 811 08 Bratislava,                    IČO: 35 857 706 prostredníctvom svojho splnomocneného právneho zástupcu   JUDr. Andrey Oršulovej, advokátky AK Ružička Csekes, so sídlom Sasinkova  12, 811 08 Bratislava vo veci koncentrácie podnikateľov E.I.C. a.s., so sídlom Sasinkova 10, 811 08 Bratislava, IČO: 35 857 706 a Slovenské lodenice Komárno, a.s.,           so sídlom Poľná 3, 811 08 Bratislava, IČO: 35 796 812

r o z h o d o l

na základe § 32 ods. 2 písm. c) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že správne konanie vo veci koncentrácie spočívajúcej v získaní priamej výlučnej kontroly podnikateľa E.I.C. a.s., so sídlom Sasinkova 10, 811 08 Bratislava, IČO: 35 857 706 nad podnikom podnikateľa Slovenské lodenice Komárno, a.s., so sídlom Poľná 3, 811 08 Bratislava, IČO: 35 796 812 na základe Zmluvy o kúpe akcií uzatvorenej dňa 04.06.2009 medzi Fondom národného majetku Slovenskej republiky, so sídlom Drieňová 27, 821 01 Bratislava, IČO: 17 333 768 ako predávajúcim a E.I.C. a.s., so sídlom Sasinkova 10, 811 08 Bratislava, IČO: 35 857 706 ako kupujúcim zastavuje, pretože dôvod na konanie nebol daný.

Odôvodnenie:

Protimonopolnému úradu Slovenskej republiky, odboru koncentrácií (ďalej len „úrad“) bola dňa 05.06.2009 listom zaevidovaným pod č. 2213/2009 podnikateľom E.I.C. a.s., so sídlom Sasinkova 10, 811 08 Bratislava, IČO: 35 857 706 (ďalej len „EIC“) prostredníctvom svojho splnomocneného právneho zástupcu JUDr. Andrey Oršulovej, advokátky AK Ružička Csekes, so sídlom Sasinkova 12, 811 08 Bratislava (ďalej len „právny zástupca“) oznámená koncentrácia podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá podľa oznámenia spočíva v nadobudnutí priamej výlučnej kontroly podnikateľa EIC nad podnikom podnikateľa Slovenské lodenice Komárno, a.s., so sídlom Poľná 3, 811 08 Bratislava, IČO: 35 796 812 (ďalej len „SLKB“), na základe Zmluvy o kúpe akcií uzatvorenej dňa 04.06.2009 medzi Fondom národného majetku Slovenskej republiky, so sídlom Drieňová 27, 821 01 Bratislava, IČO: 17 333 768 (ďalej len „FNM SR“) ako predávajúcim a EIC ako kupujúcim (ďalej len „Zmluva o  kúpe akcií“) (ďalej len „oznámenie koncentrácie“). Z uvedenej Zmluvy o kúpe akcií vyplýva, že uvedenou transakciou podnikateľ EIC získa zvyšných 30 % akcií spoločnosti SLKB, čím dosiahne 100 % podiel na základnom imaní spoločnosti SLKB.

Na základe doručenia oznámenia predmetnej koncentrácie sa začalo dňa 05.06.2009 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) správne konanie vo veci koncentrácie pod č. 0016/OK/2009, o čom úrad listom č. 2272/PMÚ SR/2009 zo dňa 11.06.2009 informoval účastníka správneho konania. 

Úradu bolo dňa 10.06.2009 doručené doplnenie oznámenia koncentrácie, ktoré bolo zaevidované na úrade pod č. 2263/2009. 

Oznámenie predmetnej koncentrácie sa doručením listu číslo 2263/2009 dňa 10.06.2009 stalo podľa § 10 ods. 12 zákona v spojení s vyhláškou Protimonopolného úradu Slovenskej republiky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“) úplným a dňa 11.06.2009 začala plynúť v súlade so znením § 11 zákona lehota 60 pracovných dní na vydanie rozhodnutia vo veci predmetnej koncentrácie, o čom úrad upovedomil účastníka konania spomínaným listom číslo 2272/PMÚ SR/2009 zo dňa 11.06.2009.
	
Úrad na základe predložených podkladov a informácií obsiahnutých v oznámení koncentrácie dospel k nasledujúcim skutočnostiam.

Účastníci správneho konania a koncentrácie

Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. 

Na základe vyššie uvedeného úrad zistil, že účastníkom správneho konania je podnikateľ EIC, ktorý získa kontrolu nad podnikom podnikateľa SLKB.

Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

V prípade, kedy koncentráciou získava podnikateľ výlučnú kontrolu nad podnikom iného podnikateľa sú účastníkmi koncentrácie na strane nadobúdateľa podnikateľ, ktorý koncentráciou nadobúda výlučnú kontrolu a na strane nadobúdaného subjektu podnikateľ, nad ktorým sa výlučná kontrola získava. Účastníkmi predmetnej koncentrácie sú teda podnikatelia EIC a SLKB.

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti         a konania sú alebo nie sú zamerané na dosahovanie zisku.

EIC

Spoločnosť EIC je akciovou spoločnosťou, založenou a riadne existujúcou podľa slovenského práva a podľa výpisu z Obchodného registra Okresného súdu v Bratislave I, oddiel Sa, vložka 3126/B, je spoločnosťou zapísanou pod č. 35 857 706, ktorá vznikla dňa 05.05.2003. 

Materskou spoločnosťou spoločnosti EIC je European American Investment Bank, AG, so sídlom Wallnerstrasse 4, 1010 Viedeň, Rakúsko (ďalej len „Euram“), ktorá vlastní 100 % jej akcií.

Napriek tomu, že spoločnosť Euram vlastní 100 % akcií spoločnosti EIC, za účastníka koncentrácie úrad považuje práve spoločnosť EIC a to najmä vzhľadom k tomu, že dňa 23.05.2008 sa spoločnosť EIC stala stranou Akcionárskej zmluvy zo dňa 01.07.2003 (pôvodne uzavretej medzi FNM SR a Euram) (ďalej len „Akcionárska zmluva“), ktorá jej dáva právo na reálny výkon kontroly nad podnikateľom SLKB.

Spoločnosť EIC pred uskutočnením transakcie vlastnila 70 % akcií spoločnosti SLKB, pričom z Akcionárskej zmluvy, ako aj Stanov spoločnosti SLKB vyplýva, že spoločnosť už pred uskutočnením transakcie vykonávala výlučnú kontrolu nad spoločnosťou SLKB. 

Spoločnosť EIC je zriaďovateľom neziskovej organizácie ZDRAVIE n.o. Lehnice, so sídlom č. d. 89, 930 37 Lehnice, ktorá je zriaďovateľom neziskovej organizácie VITALITA n.o. Lehnice, so sídlom č. d. 113, 930 37 Lehnice. Nad uvedenými organizáciami nemá spoločnosť EIC kontrolné právomoci, nakoľko tieto sú riadené správnou radou, ktorá nepodlieha zakladateľovi.

Predmetom činnosti spoločnosti EIC je:

•	kúpa tovaru na účely jeho predaja konečnému spotrebiteľovi (maloobchod),
•	kúpa tovaru na účely jeho predaja iným prevádzkovateľom živnosti (veľkoobchod),
•	sprostredkovateľská činnosť v rozsahu voľnej živnosti,
•	faktoring a forfaiting,
•	prenájom nehnuteľností s poskytovaním iných než základných služieb,
•	propagačná a reklamná činnosť,
•	podnikateľské poradenstvo v rozsahu voľnej živnosti,
•	vedenie účtovníctva,
•	technicko - organizačné zabezpečenie kurzov, školení a seminárov v rozsahu voľnej živnosti,
•	administratívne práce.

Z vyššie uvedených skutočností vyplýva, že EIC je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

V predmetnom správnom konaní je podnikateľ EIC zastúpený JUDr. Andreou Oršulovou, advokátkou AK Ružička Csekes, so sídlom Sasinkova 12, 811 08 Bratislava, na základe písomného splnomocnenia zo dňa 04.06.2009.

SLKB

Spoločnosť SLKB je akciovou spoločnosťou, založenou a riadne existujúcou podľa slovenského práva a podľa výpisu z Obchodného registra Okresného súdu v Bratislave I, oddiel Sa, vložka 2564/B, je spoločnosťou zapísanou pod č. 35 796 812, ktorá vznikla dňa 04.10.2000. 

Spoločnosť SLKB je vlastnená spoločnosťou EIC, ktorá vlastní 70 % jej akcií a FNM SR, ktorý vlastní 30 % akcií v SLKB (ide o situáciu pred uskutočnením transakcie).

Podnikateľ SLKB tiež kontroluje spoločnosť Full Gut, s.r.o., so sídlom Roľníckej školy 1519, 945 25 Komárno, v ktorej vlastní 50 % podiel. Predmetná spoločnosť je spoločným podnikom spoločnosti SLKB a spoločnosti STROJE A MECHANIZMY, a.s.

Predmetom činnosti spoločnosti SLKB je:

•	stavba, oprava a servis lodí,
•	výroba, inštalácia, opravy elektrických strojov, prístrojov - objekty bez nebezpečenstva výbuchu, zariadenia s napätím do 1000 V vrátane bleskozvodov, 
•	prenájom lodí, lodných zariadení, strojov, prístrojov a motorových vozidiel (okrem malých plavidiel a športových plávajúcich zariadení - vodné bicykle a skútre),
•	automatizované spracovanie dát,
•	oprava a údržba počítačov a zariadení na spracovanie dát,
•	kúpa tovaru na účely jeho predaja konečnému spotrebiteľovi (maloobchod) v rozsahu voľnej živnosti,
•	kúpa tovaru na účely jeho predaja iným prevádzkovateľom živnosti (veľkoobchod) v rozsahu voľnej živnosti,
•	sprostredkovateľská činnosť v oblasti obchodu a služieb,
•	poradenská činnosť v oblasti obchodu a služieb v rozsahu voľnej živnosti,
•	obchodná činnosť so strojárskymi výrobkami, strojmi zariadeniami a zariadeniami pre lodnú plavbu,
•	poskytovanie softwaru - predaj hotových programov na základe zmluvy s autorom,
•	poradenská a konzultačná činnosť v oblasti riešenia a zavádzania informačných systémov,
•	výskum , vývoj, projekcia, konštrukcia lodí, plávajúcich zariadení,
•	výroba účelových strojov a zariadení / s výnimkou vyhradených technických zariadení /,
•	mechanické zušľachťovanie kovov,
•	výroba kovového tovaru,
•	projekcia, konštrukcia a výroba strojárskych výrobkov,
•	projektovanie elektrických zariadení,
•	defektoskopické kontroly kovov,
•	organizovanie kurzov, školení a seminárov,
•	ubytovacie služby v rozsahu voľnej živnosti,
•	elektroenergetika - dodávka elektriny, distribúcia elektriny,
•	administratívne, kancelárske služby vrátane kopírovacích s rozmnožovacích služieb,
•	výroba tepla a rozvod tepla.

Z vyššie uvedeného je zrejmé, že spoločnosť SKLB je podnikateľom podľa § 2 Obchodného zákonníka, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Forma koncentrácie

Podľa § 9 ods. 1 zákona je koncentrácia proces ekonomického spájania podnikateľov, ktorým je

a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 

a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Koncentrácia podľa informácií poskytnutých v oznámení koncentrácie spočíva v získaní priamej výlučnej kontroly podnikateľa EIC nad podnikom podnikateľa SKLB. Z oznámenia koncentrácie vyplýva, že ide o transakciu, ktorá vznikla na základe Zmluvy o  kúpe akcií, uzatvorenej dňa 04.06.2009 medzi FNM SR ako predávajúcim a EIC ako kupujúcim. 

Ako už bolo vyššie uvedené, pred uskutočnením transakcie bol FNM SR vlastníkom 30 % podielu na základnom imaní spoločnosti SLKB a spoločnosť EIC bola vlastníkom 70 % podielu na základnom imaní spoločnosti SLKB. Zo Zmluvy o kúpe akcií vyplýva, že uvedenou transakciou podnikateľ EIC získa zvyšných 30 % akcií spoločnosti SLKB, čím dosiahne 100 % podiel na základnom imaní spoločnosti SLKB.

Úrad po preštudovaní predložených podkladov a informácií zistil, že už pred podpisom Zmluvy o kúpe akcií podnikateľ EIC vykonával priamu výlučnú kontrolu nad podnikom podnikateľa SKLB, nakoľko FNM SR na základe 30 % minoritného podielu na spoločnosti SLKB nemal podľa Stanov spoločnosti SLKB a podľa Akcionárskej zmluvy možnosť vykonávať reálnu kontrolu nad spoločnosťou SLKB. Z uvedeného vyplýva, že spoločnosť EIC vykonávala priamu výlučnú kontrolu nad spoločnosťou SLKB a teda prevodom 30 % akcií na základe Zmluvy o kúpe akcií nedochádza ku koncentrácii podľa zákona.

Podľa § 32 ods. 2 písm. c) zákona úrad zastaví konanie rozhodnutím, ak dôvod na konanie nebol daný alebo odpadol. 

V predmetnom prípade sa teda nejedná o koncentráciu podľa § 9 ods. 1 zákona, ktorá by spočívala v získaní priamej výlučnej kontroly podnikateľa EIC nad podnikom podnikateľa SLKB na základe Zmluvy o kúpe akcií a vzhľadom k tejto skutočnosti úrad predmetné správne konanie zastaví podľa § 32 ods. 2 písm. c) zákona.

Na základe uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa § 34 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. 

Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

								Ing. Dušan Valo
							riaditeľ odboru koncentrácií

	

Rozhodnutie sa doručuje:

JUDr. Andrea Oršulová
Advokátka
AK Ružička Csekes s.r.o.
Sasinkova 12
811 08  Bratislava